Hacı Mustafa Rəsulovun mülkü

Hacı Mustafa Rəsulovun mülkü və ya İslamiyyə karvansarası, İslamiyyə mehmanxanası — 1884–1885-ci illərdə Hacı Mustafa Rəsulovun sifarişi ilə Anton Kandinov və Nikanor Tverdoxlebov tərəfindən tikilmiş bina. 1918-ci ilə qədər binanın birinci mərtəbəsində müxtəlif dükanlar və anbarlar ikinci mərtəbəsində isə İslamiyyə mehmanxanası yerləşib. 1918-ci il Mart soyqırımında bina ermənilər tərəfindən yandırılıb.

 Tarixi 
Ev sahibi Hacı Mustafa Rəsulovun 1918-ci ildə Azərbaycan Xalq Cümhuriyyətinin Fövqəladə Təhqiqat Komissiyasına təqdim etdiyi məlumatlara əsasən mülkün birinci mərtəbəsində çöldə 26 daxildə isə 14 mağaza yerləşirdi. Yuxarı mərtəbədə isə 60 otaqdan ibarət İslamiyyə mehmanxanası yerləşib. Əsas fasad Qubernskaya küçəsi boyunca 70 addım uzunluğunda, yan fasad Bazarnaya küçəsi boyunca 55 addım uzunluğundadır, evin arxa fasadı isə 70 addım uzunluğunda Staro-Poçtovaya küçəsinə çıxır.

Binanın aşağı mərtəbəsi Rəsulovlara icarəyə verilib, İslamiyyə mehmanxanası isə İsmayıl Qulu oğlu Mahmudova məxsus olub. 1918-ci ilin qiymətləndirməsinə görə binanın qiyməti 1 milyon rubldan artıq olub. Bina 1918-ci ildə Mart soyqırımı dövründə ermənilər tərəfindən yandırılıb. Həmin dövrdə evdən yalnız yarımdağılmış iki mərtəbəli, aşağı hissəsində – Bazarnaya küçəsi tərəfdən isə üç mərtəbəli, üzərində alov və tüstü izləri olan divarlar qalmışdır.

Təmir edildikdən sonra 1930-cu ildə binanın Bazarnaya küçəsi boyunca birinci mərtəbəsində piyada keçid pasajı yaradılır. İkinci mərtəbəsində isə 6 nömrəli musiqi məktəbi yerləşib.

Hazırda binanın birinci mərtəbəsində fərqli dükanlar, ikinci mərtəbəsində isə, otel yerləşir.

 Həmçinin bax 
 Şah məscidi
 Təzəpir məscidi
 İsmailiyyə Sarayı


 İstinadlar 

Kateqoriya:1884-cü ildə yarananlar
Kateqoriya:Bakının görməli yerləri
Kateqoriya:Bakının tarixi binaları